盟雲
作者：陸游
朝代：宋

paragraphs: 謂雲本無心，企望乃爾奇。
謂雲果有心，百變端爲誰。
豈憐此翁愁，一出怡悦之。
横截千嶂平，高擎一峰危。
銀城突嵳峨，玉海浩渺瀰。
或爲群龍矯，或作孤鶴飛。
卷舒閑有態，去來倐無時。
滃滃覆松頂，靄靄映水湄。
带雨過僧窗，和月傍釣磯。
豈惟困畫工，吾詩固難追。
惟當與之盟，畢世相娱嬉。
忍饑固易耳，此友不可欺。